Andorras politiske system
Store norske leksikon,Historie,Verdens historie og samtidshistorie,Europa,Andorras historie,Andorras samtidshistorie
Andorra er et parlamentarisk demokrati. Landet er en fyrstestat og har egen regjeringssjef, men Spania og Frankrike er ansvarlig for landets utenrikspolitikk. Andorras statsoverhode er Frankrikes president og biskopen av Urgel i Spania. Disse har lokale representanter i Andorra, men har ikke vetorett.
Den lovgivende myndighet ligger hos et generalråd (Consell General) med mellom 28 og 42 (for tiden 28) medlemmer, som velges for en fireårsperiode. Halvparten av medlemmene velges som representanter for Andorras sju sogn (to fra hvert sogn), mens resten velges direkte med hele landet som én valgkrets. Rådet velger regjeringspresidenten, og denne utnevner så eksekutivrådet (regjeringen), Govern. Stemmerettsalderen er 18 år.Andorra har et flerpartisystem med tre dominerende partier. Historikk Andorra var i perioden 1278–1993 et fyrstedømme som var delt mellom Spania og Frankrike. I 1993 fikk Andorra en ny forfatning, som avløste en traktat fra 1278. Etter forfatningen fra 1993 er Andorra et konstitusjonelt fellesfyrstedømme, med Frankrikes president og den spanske biskopen av Urgel som formelle statsoverhoder. Etter forfatningsendringen har både Spania og Frankrike eksplisitt anerkjent Andorras uavhengighet og opprettet ambassader i landet. Administrasjon Sognene (Parròquies) er administrert av hvert sitt folkevalgte kommuneråd. Rettsvesen Etter forfatningsendringen har Andorra sitt eget rettsvesen med lokale magistratsdomstoler, egne domstoler for straffesaker og en høyesterett på fem medlemmer. Lovverket bygger på spansk og fransk rett. Les mer i Store norske leksikon Andorra Andorras befolkning Andorras historie